Aki hátralép, veszíthet... – Szijjártó Péter nyilatkozott a Zalai Hírlapnak
„Az útépítések, a digitális infrastruktúra fejlesztése, az alacsony adók és a költségvetési támogatások, valamint a rendelkezésre álló szakképzett munkaerő jelentősen megnövelte a megyeszékhely és térsége versenyképességét. Nem véletlen, hogy november óta már a negyedik, kormányzati támogatással megvalósuló zalaegerszegi beruházás elindulását jelentettük be.”
Egyebek mellett erről is beszélt lapunknak tegnapi zalaegerszegi látogatásakor Szijjártó Péter külgazdasági és külügyminiszter.

Mint fogalmazott, amikor egy vállalat beruházási helyszínről dönt, alapvetően négy szempontot vizsgál: a gazdasági-pénzügyi környezetet és az ezzel kapcsolatos ösztönzőket, az infrastruktúrát, a szakképzett munkaerő meglétét és a biztonságot.

Zalaegerszeg kedvelt befektetési térség

– Ma Magyarország Európa legversenyképesebb befektetési környezetét biztosítja, hiszen nálunk a legalacsonyabb a társasági és a személyi jövedelemadó, a beruházásokat pedig széles körű költségvetési támogatással ösztönzi a kormány, ahogy tette a zalaegerszegi Edelmann, az Ada, a Zalaco és most a Flex esetében is – mondta Szijjártó Péter, hozzátéve: a megyeszékhely és térsége befektetésvonzó képességét nagymértékben növeli a Zalaegerszeg és az M7-es között létesítendő gyorsforgalmi út.

Az építkezés két szakaszon már elkezdődött, s 2022-ig megépül a teljes M76-os, szögezte le a politikus. Kiemelte: Zalaegerszeg kivételesen jó helyzetben van, hiszen az 5G tesztvárosa lesz, továbbá az itt létesülő világszínvonalú járműipari tesztpályára egyedülálló tesztkörnyezet épül. S a zalai megyeszékhely jól áll a szakképzett munkaerő tekintetében is, „az itt működő iskolák képzési programjait országosan is elismerés övezi”, hangsúlyozta a miniszter.

Támogatják a cégeket

Szijjártó Péter szólt arról is: a Külgazdasági és Külügyminisztérium a Nemzeti Befektetési Ügynökségen (HIPA) keresztül biztosította a beruházásokhoz szükséges készpénztámogatást az említett zalaegerszegi cégek számára. (Az Edelmann nyomdaipari konszern 3,2 milliárdos beruházását 787 millió forinttal támogatta az állam, a bútoriparban tevékenykedő Ada 2,5 milliárdos projektjéhez 500 millió forinttal járult hozzá, a Zalaco 4 milliárdos fejlesztéséhez 836 milliót kapott, a Flex több mint 3 milliárdos építkezését pedig 769 millió forinttal segíti a kormányzat – a szerk.)

– A következő időszak beruházásai szempontjából döntő – folytatta Szijjártó Péter -, hogy Magyarország versenyképességét és biztonságát fenn kell tartani. Ha bármelyik oldalon romlás következik be, akkor a beruházók más helyszínt választanak, hiszen minden fejlesztésért óriási verseny van az országok között. Aki kicsit is hátralép a versenyben, sokat veszíthet.

Az autóipar a magyar gazdaság húzóereje

A miniszter kiemelte: a modernkori ipari forradalmat alapvetően az autóipar vezérli, ami a magyar gazdaság húzóereje. Az ország teljesítménye tehát nagyban függ attól, hogy a járműipar most kezdődő új korszakában is sikeresek tudunk-e lenni. Ehhez járulhat hozzá a Flex most indított beruházása is, hangsúlyozta Szijjártó Péter. Mint fogalmazott: az autóipari beruházások mindig önmagukon túlmutató jelentőséggel bírnak, a statisztikák szerint ugyanis egy autóiparban létrehozott állás közvetetten további 4-5 munkahelyet hoz létre a gazdaság egészében. „A mostani 100 új zalaegerszegi munkahely esetében is így számolhatunk”, jegyezte meg.

– Visszatekintve az elmúlt két ciklusra, 8 év alatt közel 800 ezer munkahely jött létre Magyarországon. Míg 2010-ben 12,5, most 3,8 százalékos a munkanélküliség. Óriási lépést tettünk tehát a teljes foglalkoztatás irányába – értékelt a tárcavezető. – Azért, hogy a munkaerőpiaci kínálat a kereslettel nagyjából egyező ütemben tudjon növekedni, hoztunk néhány kormányzati döntést.

Megerősítettük a nemzetközi versenyképességünket

Csökkentettük a munkáltatókat terhelő adókat, hogy az emelkedő fizetések ne járjanak a munkabérköltségek növekedésével, és adókedvezményeket társítunk a munkaerőt mobilizáló vállalati erőfeszítésekhez, így például a dolgozók utazásának, lakhatásának támogatásához. S ennek már látszanak az eredményei. A közép-európai térség gazdasági növekedése jóval fölötte van az európai ütemnek, és ehhez hazánk nagyon sokat tesz hozzá. Tavaly először 100 milliárd eurónyi exportot tudott előállítani a magyar gazdaság, s nemzetközi versenyképességünket is rendkívüli mértékben megerősítettük.

Ez világosan látszik abból, hogy a nagy nemzetközi vállalatok kulcsfontosságú beruházásaikat egyre-másra hozzák ide Magyarországra, s ezáltal itt létesítenek jól fizető munkahelyeket, amelyek biztosítják, hogy a magyar fiatalok itthon tudjanak maradni és karriert építeni – mondta Szijjártó Péter. – Közben a migráció kérdésében óriási csatát vívunk az ENSZ-szel, s jól láthatóan összebékíthetetlenek az álláspontok.

Nem fogadjuk el ugyanis, hogy a migrációhoz fűződő nem létező jogokat bárki megpróbálja a magyar emberek biztonságos élethez fűződő joga fölé helyezni. Április 8-án az is eldől, hogy olyan kormánya lesz-e Magyarországnak, amely ezt a harcot meg akarja vívni, vagy olyan, amely feladja azt. Erről is szavazunk...
beruházás Szijjártó Péter helyi gazdaság flex külkereskedelem autóipar Zalaegerszeg